b'\n_START_ARTICLE_\nAnglia anglo-saxon\xc4\x83\n_START_PARAGRAPH_\nAnglia anglo-saxon\xc4\x83 acoper\xc4\x83 istoria Angliei evului mediu timpuriu, de la dispari\xc8\x9bia Angliei romane \xc8\x99i apari\xc8\x9bia regatelor anglo-saxone \xc3\xaen secolul al V-lea p\xc3\xa2n\xc4\x83 la cucerirea ei de c\xc4\x83tre normanzi \xc3\xaen 1066.\n_START_SECTION_\nMigra\xc8\x9bia \xc8\x99i formarea regatelor (400-600)\n_START_PARAGRAPH_\nEste destul de dificil de stabilit o cronologie corect\xc4\x83 a evenimentelor dintre retragerea Romei din Britania, \xc8\x99i \xc3\xaentemeierea regatelor anglo-saxone. Geoffrey de Monmouth relateaz\xc4\x83 \xc3\xaen lucrarea sa, Historia Regum Britanniae, plecarea trupelor romane din Anglia, dar mare parte din con\xc8\x9binutul acesteia este catalogat de istorici ca simpl\xc4\x83 legend\xc4\x83._NEWLINE_Rapoartele arheologice privind ultimele decenii ale st\xc4\x83p\xc3\xa2nirii romane demonstreaz\xc4\x83 urme evidente ale dec\xc4\x83derii \xc3\xaen lumea urban\xc4\x83, monedele turnate dup\xc4\x83 anul 402 fiind destul de rare. Astfel, momentul \xc3\xaen care Constantin al III-lea, proclamat \xc3\xaemp\xc4\x83rat de c\xc4\x83tre trupele sale \xc3\xaen 407, a trecut Canalul M\xc3\xa2necii cu ultimele trupe apar\xc8\x9bin\xc3\xa2nd garnizoanei din Britania, reprezint\xc4\x83 sf\xc3\xa2r\xc8\x99itul efectiv al Angliei romane. Britania r\xc4\x83m\xc3\xa2ne practic lipsit\xc4\x83 de ap\xc4\x83rare, Constantin fiind mai t\xc3\xa2rziu ucis \xc3\xaen lupt\xc4\x83. \xc3\x8en 410, \xc3\xaemp\xc4\x83ratul Honorius le spune romanilor din Britania s\xc4\x83 nu conteze pe ajutorul Romei \xc8\x99i s\xc4\x83 \xc3\xae\xc8\x99i preg\xc4\x83teasc\xc4\x83 singuri ap\xc4\x83rarea, de\xc8\x99i la mijlocul secolului al V-lea aceia\xc8\x99i romano-britoni consider\xc4\x83 c\xc4\x83 \xc3\xaenc\xc4\x83 mai sunt \xc3\xaendrept\xc4\x83\xc8\x9bi\xc8\x9bi s\xc4\x83 cear\xc4\x83 ajutorul consulului Flavius Aetius. \xc3\x8en limbaj, Anglia a p\xc4\x83strat pu\xc8\x9bine urme ale st\xc4\x83p\xc3\xa2nirii romane._NEWLINE_Mituri \xc8\x99i legende variate \xc3\xaenv\xc4\x83luiesc sosirea anglo-saxonilor, unele av\xc3\xa2nd la baz\xc4\x83 evenimente reale, altele mai pu\xc8\x9bin. Potrivit tradi\xc8\x9biei, un conduc\xc4\x83tor briton numit Vortigen a deschis calea invadatorilor, saxonii sosind \xc3\xaen valuri \xc3\xaen Anglia \xc3\xaencep\xc3\xa2nd cu anii 425-450. Cucerirea insulei de c\xc4\x83tre saxoni a fost lent\xc4\x83 \xc8\x99i ap\xc4\x83rarea ei adeseori curajoas\xc4\x83. \xc3\x8en 429, sf\xc3\xa2ntul Garmanus, episcop de Auxerre, a sosit la Verulam, pentru a conduce lupta \xc3\xaempotriva ereziei pelagiene. \xc3\x8en vremea c\xc3\xa2nd episcopul se afla acolo, saxonii \xc8\x99i pic\xc8\x9bii amenin\xc8\x9bau ora\xc8\x99ul; sf\xc3\xa2ntul Germanus, lu\xc3\xa2nd comanda trupeler, iesi \xc3\xaenving\xc4\x83tor. \xc3\x8en jurul anului 495, britonii au ob\xc8\x9binut o \xc3\xaensemnat\xc4\x83 victorie la B\xc4\x83t\xc4\x83lia de pe Muntele Badon, inspir\xc3\xa2nd probabil legenda regelui Arthur. De\xc8\x99i dup\xc4\x83 aceast\xc4\x83 b\xc4\x83t\xc4\x83lie invazia a fost \xc3\xaencetinit\xc4\x83, p\xc3\xa2n\xc4\x83 \xc3\xaen 615 britonii au fost \xc3\xaempin\xc8\x99i \xc3\xaen nordul \xc8\x99i vestul insulei form\xc3\xa2ndu-se a\xc8\x99a-numita "grani\xc8\x9b\xc4\x83 celtic\xc4\x83", anglo-saxonii devenind predominan\xc8\x9bi \xc3\xaen teritoriile Angliei moderne, denumirea \xc8\x9b\xc4\x83rii provenind de la anglii, unul dintre popoarele cuceritoare._NEWLINE_\xc3\x8en mediile academice exist\xc4\x83 totu\xc8\x99i o dezbatere privind etnogeneza din sudul \xc8\x99i estul insulei, ne\xc8\x99tiindu-se exact dac\xc4\x83 anglo-saxonii au \xc3\xaenlocuit \xc3\xaen totalitate popula\xc8\x9bia autohton\xc4\x83 briton\xc4\x83 sau au asimilat-o. Se \xc8\x99tie \xc3\xaens\xc4\x83 c\xc4\x83 \xc3\xaenc\xc4\x83 din secolul al IV-lea, britonii au \xc3\xaenceput s\xc4\x83 treac\xc4\x83 peste Canalul M\xc3\xa2necii \xc8\x99i s\xc4\x83 se stabileasc\xc4\x83 \xc3\xaen partea vestic\xc4\x83 a Europei, \xc3\xaen Armorica \xc8\x99i Galia, form\xc3\xa2nd Bretania. Este posibil ca al\xc8\x9bii s\xc4\x83 fi migrat \xc3\xaen nordul Spaniei.\n_START_SECTION_\nHeptarhia \xc8\x99i cre\xc8\x99tinarea (600-800)\n_START_PARAGRAPH_\nCre\xc8\x99tinarea Angliei anglo-saxone a \xc3\xaenceput \xc3\xaen jurul anului 600, sub influen\xc8\x9ba cre\xc8\x99tinismului celtic din nord \xc8\x99i vest \xc8\x99i a Bisericii Romano-Catolice din sud-est. \xc3\x8en 597, Augustin, a devenit primul arhiepiscop de Canterbury, botez\xc3\xa2ndu-l \xc3\xaen 601 pe primul rege anglo-saxon, Ethelbert de Kent, ultimul rege necre\xc8\x99tin al anglo-saxonilor, Penda de Mercia, murind \xc3\xaen 655. Misiunea anglo-saxon\xc4\x83 a luat apoi amploare \xc3\xaen secolul al VIII-lea, duc\xc3\xa2nd practic la cre\xc8\x99tinarea \xc3\xaentregului regat al francilor p\xc3\xa2n\xc4\x83 \xc3\xaen anul 800._NEWLINE_\xc3\x8en secolele al VII-lea \xc8\x99i al VIII-lea centrul puterii a oscilat \xc3\xaentre regatele mai mari. Beda \xc3\xael consider\xc4\x83 pe Ethelbert de Kent ca fiind persoana dominant\xc4\x83 la sf\xc3\xa2r\xc8\x99itul secolului al VI-lea, dar cu timpul cre\xc8\x99te importan\xc8\x9ba regatului Northumbriei, format din fostele regate Bernicia \xc8\x99i Deira, Edwin de Northumbria domin\xc3\xa2nd probabil mare parte din Britania. Criza succesiunilor la tron din Northumbria, a impus \xc3\xaens\xc4\x83 hegemonia Merciei, \xc3\xaen special dup\xc4\x83 cele dou\xc4\x83 \xc3\xaenfr\xc3\xa2ngeri suferite de Northumbria, la Bat\xc4\x83lia de la Trent din 679 \xc3\xaen fa\xc8\x9ba Merciei, \xc8\x99i la Nechtanesmere \xc3\xaen 685 \xc3\xaen fa\xc8\x9ba pic\xc8\x9bilor._NEWLINE_A\xc8\x99a-numita \'Suprema\xc8\x9bie a Merciei\' a caracterizat secolul al VIII-lea, nefiind \xc3\xaens\xc4\x83 constant\xc4\x83. Ethelbald \xc8\x99i Offa, cei mai puternici regi ai vremii, reu\xc8\x99iser\xc4\x83 s\xc4\x83-\xc8\x99i creeze un deosebit renume, Offa fiind recunoscut conducator al sudului Britaniei \xc8\x99i de c\xc4\x83tre Carol cel Mare. Chiar \xc8\x99i a\xc8\x99a, ascensiunea regatului Wessex, \xc8\x99i problemele pe care le puneau regatele mai mici au \xc8\x9binut mult timp puterea Merciei \xc3\xaen \xc8\x99ah, \xc8\x99i p\xc3\xa2n\xc4\x83 la sf\xc3\xa2r\xc8\x99itul secolului al VIII-lea \'Suprema\xc8\x9bia Merciei\' se \xc3\xaencheiase._NEWLINE_Aceast\xc4\x83 perioad\xc4\x83 a fost numit\xc4\x83 Heptarhia, domnia celor \xc8\x99apte: Northumbria, Mercia, Kent, Anglia de Est, Essex, Sussex \xc8\x99i Wessex, cei mai puternici regi purt\xc3\xa2nd, pe r\xc3\xa2nd, titlul de Bretwalda. Descoperiri recente au ar\xc4\x83tat c\xc4\x83 existau \xc8\x99i alte regate care pe anumite perioade au avut o oarecare importan\xc8\x9b\xc4\x83 politic\xc4\x83: Hwicce, Magonsaete, Lindsey \xc8\x99i Anglia de Mijloc.\n_START_SECTION_\nInvazia vikingilor\n_START_PARAGRAPH_\n\xc3\x8en anul 793, \xc3\xaen Cronica anglo-saxon\xc4\x83 este men\xc8\x9bionat primul atac viking asupra Britaniei, la m\xc3\xa2n\xc4\x83stirea Lindisfarne. Totu\xc8\x99i, este \xc8\x99tiut c\xc4\x83 p\xc3\xa2n\xc4\x83 atunci vikingii deja se stabiliser\xc4\x83 \xc3\xaen Orkney \xc8\x99i Shetland, \xc8\x99i probabil c\xc4\x83 avuseser\xc4\x83 loc \xc8\x99i alte multe raiduri \xc3\xaenainte de aceast\xc4\x83 prima men\xc8\x9bionare. De asemenea, cronicile arat\xc4\x83 c\xc4\x83 primul atac viking asupra insulei Iona a avut loc \xc3\xaen 794. Sosirea vikingilor a tulburat grav ordinea politic\xc4\x83 \xc8\x99i social\xc4\x83 a Britaniei \xc8\x99i a Irlandei. Victoria lui Alfred cel Mare de la Edington din 878 a avut o importan\xc8\x9b\xc4\x83 considerabil\xc4\x83, cu toate c\xc4\x83, Northumbria se destr\xc4\x83mase deja \xc3\xaen regatul Berniciei \xc8\x99i un regat viking, Mercia, de asemenea se divizase \xc8\x99i Anglia de Est \xc3\xae\xc8\x99i incetase existen\xc8\x9ba ca regat anglo-saxon, iar numeroase regate ale irlandezilor, ale sco\xc8\x9bilor \xc8\x99i ale pic\xc8\x9bilor avuseser\xc4\x83 aproximativ aceea\xc8\x99i soart\xc4\x83. \xc3\x8en nordul Britaniei, ap\xc4\x83rarea \xc3\xaen fa\xc8\x9ba vikingilor a fost motivul pentru care a fost \xc3\xaentemeiat regatul Alba, cunoscut mai t\xc3\xa2rziu sub numele de regatul Sco\xc8\x9biei._NEWLINE_Dup\xc4\x83 nenum\xc4\x83rate raiduri, vikingii au \xc3\xaenceput s\xc4\x83 se stabileasc\xc4\x83 \xc3\xaen Anglia. O important\xc4\x83 zon\xc4\x83 controlat\xc4\x83 de c\xc4\x83tre vikingi erau \xc3\xaemprejurimile ora\xc8\x99ului York, vikingii numindu-l Jorvik. A\xc8\x99ez\xc4\x83rile daneze din estul Angliei, zon\xc4\x83 numit\xc4\x83 la vremea respectiv\xc4\x83 Danelaw \xc8\x99i cele norvegiene din nordul Sco\xc8\x9biei \xc8\x99i Irlanda au avut un impact \xc3\xaendeajuns de semnificativ pentru a l\xc4\x83sa o anumit\xc4\x83 amprent\xc4\x83 asupra limbii engleze; multe dintre cuvintele de baz\xc4\x83 ale limbii engleze moderne sunt derivate din scandinava veche; de asemenea, multe dintre toponimele din Anglia, care fuseser\xc4\x83 a\xc8\x99ez\xc4\x83ri daneze sau norvegiene \xc8\x99i-au p\xc4\x83strat numele de origine scandinav\xc4\x83, ca exemplu, Sutherland.\n_START_SECTION_\nFormarea Angliei\n_START_PARAGRAPH_\nAlfred cel Mare a murit \xc3\xaen 899, succesorul s\xc4\x83u fiind Eduard cel B\xc4\x83tr\xc3\xa2n. Edward \xc8\x99i Ethelred de Mercia, au realizat un plan de extindere, construind forturi \xc8\x99i ora\xc8\x99e dup\xc4\x83 modelul lui Alfred. La moartea lui Ethelred, so\xc8\x9bia sa \xc8\x99i \xc3\xaen acela\xc8\x99i timp sora lui Edward, \xc3\x86thelfl\xc3\xa6d a domnit cu titlul \'Doamna de Mercia\', \xc8\x99i a continuat expansiunea. Se pare c\xc4\x83 Edward \xc8\x99i-a trimis fiul, pe Athelstan, la curtea din Mercia, \xc8\x99i la moartea lui Edward, Athelstan a preluat tronul regatului Merciei, \xc8\x99i mai t\xc3\xa2rziu, posibil, pe cel al regatului Wessex._NEWLINE_Athelstan a continuat extinderea pl\xc4\x83nuit\xc4\x83 de c\xc4\x83tre tat\xc4\x83l \xc8\x99i m\xc4\x83tu\xc8\x99a sa, devenind primul rege care a reusit s\xc4\x83 conduc\xc4\x83 direct toate teritoriile pe care le numim ast\xc4\x83zi \'Anglia\'. Aceast\xc4\x83 expansiune nu era privit\xc4\x83 cu ochi buni de c\xc4\x83tre cel\xc4\x83lalte regate din Britania, Athelstan \xc3\xaenfrunt\xc3\xa2nd o armat\xc4\x83 compus\xc4\x83 din sco\xc8\x9bieni \xc8\x99i vikingi la B\xc4\x83t\xc4\x83lia de la Brunanburh. Victoria sa, men\xc8\x9bionat\xc4\x83 \xc3\xaen Cronica anglo-saxon\xc4\x83 sub forma unui poem, a fost un mare pas pe drumul pentru formarea Angliei._NEWLINE_Chiar \xc8\x99i a\xc8\x99a, stabilitatea Angliei nu era \xc3\xaenc\xc4\x83 o certitudine, \xc8\x99i sub succesorii lui Athelstan regatul a fost reformat de nenum\xc4\x83rate ori. Edgar a reu\xc8\x99it \xc3\xaens\xc4\x83 s\xc4\x83 conduc\xc4\x83 un teritoriu asem\xc4\x83nator cu cel al lui Athelstan, reu\xc8\x99ind s\xc4\x83 consolideze regatul p\xc3\xa2n\xc4\x83 la momentul venirii la tron a fiului s\xc4\x83u, Ethelred Nepreg\xc4\x83titul \xc3\xaen 978._NEWLINE_\xc3\x8en secolul al X-lea \xc3\xaen vestul Europei s-au produs importante schimb\xc4\x83ri. Autoritatea Carolingienilor era din ce \xc3\xaen ce mai firav\xc4\x83, fiind \xc3\xaenlocuit\xc4\x83 de cape\xc8\x9bieni \xc3\xaen Francia de Vest \xc8\x99i de regii din Saxonia \xc3\xaen Francia de Est, ace\xc8\x99tia devenind sfin\xc8\x9bi \xc3\xaemp\xc4\x83ra\xc8\x9bi romani. \xc3\x8en acela\xc8\x99i timp, Anglia anglo-saxon\xc4\x83 era probabil cel mai dezvoltat regat al vremii; regii englezi de\xc8\x9bin\xc3\xa2nd mult mai mult\xc4\x83 autoritate regal\xc4\x83 asupra supu\xc8\x99ilor dec\xc3\xa2t cei de pe continent.'